
Πέμπτη, 08 Οκτωβρίου2026

ΔΕΛΤΙΟ ΤΥΠΟΥ

Αναστολή απόπλου Ε/Γ-Ο/Γ-Τ/Χ-Κ/Μ στην Τήλο - Εντοπισμός και διάσωση 38 αλλοδαπών στην Ιεράπετρα - Εντοπισμός 36 αλλοδαπών στους Καλούς Λιμένες - Συνέχεια ενημερώσης αναφορικά με τον εντοπισμό 33 αλλοδαπών στους Καλούς Λιμένες - Έρευνες προς εντοπισμό αγνοούμενου αλιέα και εντοπισμός του στη Λέρο

Τις απογευματινές ώρες χθες, το επιβατηγό-οχηματαγωγό-ταχύπλοο-καταμαράν (Ε/Γ-Ο/Γ-Τ/Χ-Κ/Μ) «ΔΩΔΕΚΑΝΗΣΟΣ ΕΞΠΡΕΣ» Ν.Ρ. 38  το οποίο είχε αποπλεύσει τις πρωινές ώρες χθες για εκτέλεση εγκεκριμένου δρομολογίου από το λιμάνι της Ρόδου προς τα λιμάνια Σύμης-Χάλκης-Τήλου-Νισύρου-Κω-Καλύμνου-Λέρου-Λειψών-Πάτμου-Λέρου-Καλύμνου-Κω-Νισύρου-Τήλου-Χάλκης-Σύμης-Ρόδου-Καστελόριζου-Ρόδου, κατέπλευσε στο λιμάνι της Τήλου. Κατά τον έλεγχο από στελέχη της Λιμενικής Αρχής διαπιστώθηκε ότι το πλοίο είχε εκτελέσει πλου δέκα ωρών και σαράντα λεπτών χωρίς να έχει συνυπολογιστεί ο χρόνος εργασίας πληρώματος πριν τον απόπλου και μετά τον κατάπλου του πλοίου, κατά παράβαση των διατάξεων περί ωραρίου εργασίας και ανάπαυσης πληρώματος. Κατόπιν των ανωτέρω, η Λιμενική Αρχή της Τήλου προέβη σε αναστολή απόπλου του εν λόγω πλοίου.
Τις πρωινές ώρες σήμερα ο απόπλους του πλοίου επετράπη κατόπιν χορήγησης χρόνου ανάπαυσης στο υφιστάμενο πλήρωμα τουλάχιστον 14 ωρών. Παράλληλα, από τον Λιμενικό Σταθμό Τήλου κινήθηκε η διαδικασία επιβολής των προβλεπόμενων διοικητικών κυρώσεων.

*****
Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 37,5 ν.μ. νότια της Ιεράπετρας. Άμεσα απέπλευσε για την περιοχή Περιπολικό σκάφος Λ.Σ.-ΕΛ.ΑΚΤ. (ΠΛΣ) όπου εντόπισε και περισυνέλεξε 38 αλλοδαπούς (35 άνδρες και 3 γυναίκες) οι οποίοι οδηγήθηκαν με λεωφορείο σε χώρο φιλοξενίας του Δήμου Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις πρωινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών σε παραλία πλησίον των Καλών Λιμένων. Στην περιοχή μετέβησαν στελέχη Λ.Σ.-ΕΛ.ΑΚΤ., όπου εντόπισαν 36 αλλοδαπούς (33 άνδρες και 3 γυναίκες), οι οποίοι οδηγήθηκαν με λεωφορείο στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (ΚΕΑ) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου. 

*****

Συνέχεια ενημέρωσης:
Αναφορικά με τον εντοπισμό 33 αλλοδαπών στην παραλία «ΣΤΕΝΑ» πλησίον των Καλών Λιμένων, τις απογευματινές ώρες χθες, συνελήφθη ένας 17χρονος αλλοδαπός (υπήκοος Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες της 04.10.2026 από την περιοχή Τομπρούκ της Λιβύης, καταβάλλοντας έκαστος χρηματικά ποσά μεταξύ 14.000 και 16.000 δηναρίων Λιβύης, για τη μεταφορά τους στην Ελλάδα. 
*****
             Τις μεσημβρινές ώρες χθες, ενημερώθηκε η Λιμενική Αρχή της Λέρου από το Ενιαίο Κέντρο Συντονισμού του Αρχηγείου Λ.Σ.-ΕΛ.ΑΚΤ., για αγνοούμενο 33χρονο ημεδαπό υποβρύχιο αλιέα, στη θαλάσσια περιοχή «ΓΟΥΡΝΕΣ» Λέρου. Αμέσως ενεργοποιήθηκε το τοπικό σχέδιο έκτακτης ανάγκης και ξεκίνησαν οι έρευνες από δύο Περιπολικά σκάφη Λ.Σ.-ΕΛ.ΑΚΤ. (ΠΛΣ) και ένα Περιπολικό όχημα Λ.Σ.-ΕΛ.ΑΚΤ., από ξηράς. Ο 33χρονος εντοπίστηκε και περισυλλέχθηκε από ένα ΠΛΣ, στην ανωτέρω θαλάσσια περιοχή, καλά στην υγεία του. Στη συνέχεια, μεταφέρθηκε με ασφάλεια στο λιμάνι «ΛΑΚΚΙ».

